NSFAS: Assessering vir 2019-aansoeke afgehandelDie nasionale finansiële hulpskema vir studente (NSFAS) het Vrydag gesê hy het alle asseserings van die 2019-aansoeke van eerstejaarstudente afgehandel. “Van die 417 000 aansoeke wat ontvang is, is meer as 300 000 studente goedgekeur, hangende registrasie by staatsinstansies vir kwalifikasies wat deur NSFAS gefinansier word,” het die organisasie in ŉ verklaring gesê. “Dr. Randall Carolissen, die NSFAS-administrateur, het in Desember 2018 versoek dat die 109 000 aansoeke, wat aanvanklik onsuksesvol was vir die 2019- akademiese jaar, hersien moet word. Ná dié proses, is meer as 60 000 van dié aansoekers, gevolglik finansieel geskik verklaar.” Die organisasie het bygevoeg hulle het nog geprosesseerde aansoeke in die pyplyn en die getal onsuksesvolle aansoeke het tot 65 000 toegeneem. “Daar is ongelukkig sommige studente wat onsuksesvol was, gebaseer op die inligting wat ons van kredietburo’s ontvang het wat betref hul huishoudelike inkomste,” het NSFAS Vrydag gesê. “Indien ŉ student die uitslag bevraagteken weens veranderinge aan die huishoudelike inkomste of Sassa-status, kan hulle appèl aanteken en die betrokke dokumentasie aan NSFAS stuur. ŉ Vorm is op die NSFAS-webwerf beskikbaar wat ingevul moet word en aan die finansiëlehulpkantoor gestuur moet word.” Studente kan ook direk by NSFAS appèl aanteken deur die betrokke dokumentasie te stuur aan [email protected] Die sluitingsdatum om appèl aan te teken is 8 Maart 2019. Studente kan by die myNSFAS-portaal inteken by www.nsfas.org.za om hul aansoekstatus te bevestig. Aansoekers wat suksesvol was, sal die boodskap “Approved for funding subject to registration” sien; en aansoekers wat onsuksesvol was, sal die boodskap “Application unsuccessful” sien.